डाँफे कपको तयारी
न्यु डाँफे स्पोर्ट्स क्लब डी गाउँको आयोजनामा हुने डाँफे कपको तयारी पूरा भएको छ । बिहीबारदेखि हुने पाँचौं संस्करणको प्रतियोगिता विजेताले १ लाख ३५ हजार ५ सय ५५ रुपैयाँ पुरस्कार पाउने छन् । 
नेपालगन्ज — न्यु डाँफे स्पोर्ट्स क्लब डी गाउँको आयोजनामा हुने डाँफे कपको तयारी पूरा भएको छ । बिहीबारदेखि हुने पाँचौं संस्करणको प्रतियोगिता विजेताले १ लाख ३५ हजार ५ सय ५५ रुपैयाँ पुरस्कार पाउने छन् । उपविजेताले ६५ हजार ५ सय ५५ रुपैयाँ पाउने छ । नकआउटका आधारमा हुने प्रतियोगितामा १३ टोली सहभागी छन् । एउटा टिमले आफ्नो जिल्लाबाहेक अन्तर्राष्ट्रिय वा राष्ट्रिय गरी चार खेलाडी खेलाउन पाउने आयोजकले जनाएको छ । क्लबका अध्यक्ष तिलकवीर सुनारले स्थानीयको सहयोगमा राष्ट्रियस्तरको प्रतियोगिता गर्दै आएको बताए । उनले ५ वर्षअघि २५ हजार पुरस्कारबाट सुरु गरिएको प्रतियोगिता ४० हजार, ५५ हजार हुँदै गत वर्ष १ लाख ११ हजार १ सय ११ रुपैयाँ पुरस्कार दिइएको बताए । उनले भने, ‘यो वर्ष थप पुरस्कार बढाएका छौं । गाउँमा हुने प्रतियोगिताप्रति आकर्षण बढ्दै गएका कारण पुरस्कार राशि बढाउँदै लगेको हौं । प्रतियोगितामा सहयोगी हातहरू पनि बढ्दै छन् ।’ मध्यपश्चिम क्षेत्रीय खेलकुद विकास समितिका अध्यक्ष भीम वलीले गाउँमा खेलकुदको उपयुक्त बातावरण बन्दै गएको बताए । उनले खेलकुदका लागि डी गाउँको फिल्डमा १० लाख लगानी गरिएको जनाए । एन्फाका पूर्वउपाध्यक्ष गोवद्र्धनसिंह सम्झनाले डी गाउँमा बर्सेनि हुने फुटबल प्रतियोगिताले बाँकको खेलकुदको विकासमा सहयोग पुगेको बताए ।